b'\n_START_ARTICLE_\nBijeg u Egipat\n_START_PARAGRAPH_\nBijeg u Egipat doga\xc4\x91aj je iz Isusovog \xc5\xbeivota opisan u Novom zavjetu._NEWLINE_Sveta tri kralja poklonila su se Isusu. Htjeli su se vratiti u Jeruzalem, da poru\xc4\x8de Herodu gdje se nalazi Isus. U snu, Bog im je preko an\xc4\x91ela zapovijedio da se ne vra\xc4\x87aju, nego da odu ku\xc4\x87i. Nakon \xc5\xa1to su oti\xc5\xa1li, sv. Josipu u snu se ukazao an\xc4\x91eo i rekao: "Ustani, uzmi dijete i majku njegovu te bje\xc5\xbei u Egipat i ostani ondje dok ti ne reknem, jer \xc4\x87e Herod tra\xc5\xbeiti dijete da ga pogubi" (Mt 2, 13). Herod je odlu\xc4\x8dio pogubiti svu djecu u Betlehemu i okolici od dvije godine na ni\xc5\xbee, stoga su Josip, Djevica Marija i Isus morali pobje\xc4\x87i. Bog Otac ni Isus nisu upotrijebili svoje mo\xc4\x87i, da se brane od progonstva, ve\xc4\x87 su izbrali ponizan put. Sv. Josip je poslu\xc5\xa1ao i s Marijom i Isusom na brzinu krenuo jo\xc5\xa1 iste no\xc4\x87i na put samo s najosnovnijim stvarima. Granica je bila nekoliko sati daleko, a slijedila je pustinja po kojoj su putovali pet-\xc5\xa1est dana. Bili su u strahu, da ih ne stigne Herodova vojska.  _NEWLINE_U Egiptu je bilo dosta \xc5\xbdidova, koji su tu do\xc5\xa1li zbog trgovine ili zbog progona. Prema predaji, smatra se, da je sveta obitelj bila u dana\xc5\xa1njem selu Matariji nedaleko anti\xc4\x8dkog grada Heliopolisa (danas dio Kaira).  Sv. Josip bio je drvodjelja pa je svojim radom izdr\xc5\xbeavao Djevicu Mariju i Isusa. Bilo je vremena, kada su bili gladni i jedva su pre\xc5\xbeivljavali. U selu Matariji i danas postoji jedan zdenac pitke vode, dok je u svim okolnim zdencima slana voda. Smatra se, da je to zasluga svete obitelji.  _NEWLINE_Bili su u Egiptu nekoliko godina, dok nije umro Herod. Tada se an\xc4\x91eo javio Josipu u snu i rekao: \xe2\x80\x9eUstani, re\xc4\x8de, uzmi dijete i njegovu majku  te po\xc4\x91i u zemlju izraelsku jer su umrli oni koji su djetetu o glavi radili (Mt 2, 20)\xe2\x80\x9c. Vratili su se u Izrael, ali ne u Judeju, jer je tamo vladao Herdovov nasljednik Arhelaj, nego u Nazaret u Galileju gdje su bili sigurni (Mt 2, 22). Kada su se vratili iz Egipta ispunilo se starozavjetno proro\xc4\x8danstvo: \xe2\x80\x9eIz Egipta dozvah Sina svog (Ho\xc5\xa1 1,11).\xe2\x80\x9c_NEWLINE_Sveta obitelj uzor je progananicima i izbjeglicama, jer su to i sami bili. Kr\xc5\xa1\xc4\x87anstvo se brzo \xc5\xa1irilo Egiptom nakon Isusova uskrsnu\xc4\x87a, gdje su s vremenom nastali brojni samostani.'